- Hvis det bliver, som det har været i starten af juni, så bliver der rigtig, rigtig mange mennesker på stranden denne sommer. Sådan siger Søren Gad Hvas, der er livredder på stranden i Løkken efter nogle varme dage i Nordjylland. Han er en af TrygFondens livreddere, der nu er kommet på plads i deres tårne rundt omkring på de danske strande. De skal sikre, at der er sikkert på de danske strande og hjælpe til, hvis der er brug for det. En varm sommer DMI, Danmarks Meteorlogiske Institut, har i deres sæsonprognose forudsagt, at det i år ser ud til at blive en varmere, tørrere og mere solrig sommer end normalt - men selvfølgelig med mulighed for perioder med regn- eller tordenbyger. Hvis prognosen holder, tyder det på, at der bliver trængsel på de danske strande. - Så forventer vi os mange børnefamilier, mange mennesker, der har det godt og gerne vil være i vandet. Og så forestiller vi os, at det kan blive en rigtig hyggelig sæson, men at man stadigvæk skal sørge for at holde fokus på at for eksempel holde øje med sine børn, ikke at være fuld, når man bader og sådan nogle almindelige sikkerhedsting. - Men jeg tror, at vi får en rigtig god sommer med mange glade mennesker, slutter livredder Søren Gad Hvas.

Opsummering:
Det bliver en varm sommer med trængsel på stranden.